কালো টাকা উদ্ধারের জন্য পুরনো নোট বাতিল করেছেন প্রধানমন্ত্রী নরেন্দ্র মোদী। সাধারণ মানুষের টাকা জমা, বদলানো, তোলার ভিড় লেগে রয়েছে ব্যাঙ্কে ব্যাঙ্কে। আর সেই ভিড়ের মধ্যে রাজনৈতিক নেতাদের অ্যাকাউন্টেও জমা পড়ছে টাকা। কিন্তু কেন্দ্রের নির্দেশে সেই অ্যাকাউন্টের উপরে চলছে জোর নজরদারি। গোটা দেশের পাশাপাশি এই রাজ্যও বাদ যায়নি। রাজ্যের শতাধিক নেতা এবং তাঁদের ঘনিষ্ঠদের ব্যাঙ্ক অ্যাকাউন্টের উপরে কড়া নজর রাখছেন আয়কর কর্তারা।
কীভাবে নজর রাখা হচ্ছে সেই সব অ্যাকাউন্টে? এক আয়কর কর্তার কথায়, ‘ইতিমধ্যেই আয়কর দফতর নেতাদের তালিকা তৈরি করেছে। ওই নেতাদের প্যান নম্বর-সহ কোন কোন ব্যাঙ্কের কোন কোন শাখায় অ্যাকাউন্ট রয়েছে তার বিবরণও তৈরি হয়েছে। শুরু হয়েছে ব্যাঙ্কের সঙ্গে যোগাযোগ করা।’ ওই কর্তার কথায়, ইতিমধ্যেই বিভিন্ন ব্যাঙ্ক থেকে নেতাদের অ্যাকাউন্টের তথ্য পৌঁছচ্ছে আয়কর দফতরের হাতে। কোন নেতা কোন অ্যাকাউন্ট থেকে কত টাকা তুলছেন বা জমা দিচ্ছেন সব তথ্যই সংগ্রহ করা হচ্ছে। 
শুধু নেতারাই নয়, নেতাদের পরিবারের লোকেরা বা ঘনিষ্ঠরাও এই নজরদারি থেকে ছাড় পাচ্ছেন না। তাঁদের অ্যাকাউন্টেও কোনও হিসাব-বহির্ভূত লেনদেন হচ্ছে কি না, তা নিয়েও কড়া নজর রাখা হচ্ছে। কিন্তু এমন নজরদারি তো সারা বছরই থাকার কথা। আর আয়কর অফিসারদের সঙ্গে কালো টাকার কারবারিদের বোঝাপড়ার অভিযোগও নতুন নয়। কাজের ক্ষেত্রে সৎ হিসেবে পরিচিত ওই আয়কর কর্তার বক্তব্য, ‘ঘুষ নেওয়ার দুর্নাম আয়কর কর্মীদের বিরুদ্ধেও থাকে। কিন্তু এটা এমন একটা সময় যখন কেউই সেই সাহস দেখাবে না। প্রধানমন্ত্রীর এই কালো টাকা উদ্ধার অভিযানে তাই কোনও নেতাই ছাড় পাবেন না মনে হয়।’
এই রাজ্যের ঠিক কোন কোন নেতার নাম সন্দেহভাজনের তালিকায় রয়েছে তা না জানালেও আয়কর দফতরের ওই কর্তা জানিয়েছেন, সেই তালিকাও খুব ছোট নয়। আর শুধু বড় নেতাই নয়, জেলা শহরের মাঝারি বা ছোট নেতাদের অনেকের নামই রয়েছে তালিকায়। কিন্তু কালো টাকার লেনদেন বা খোঁজ পেলেও কী করবে আয়কর দফতর। ওই আয়কর কর্তা জানিয়েছেন, ‘কোন ক্ষেত্রে কী পদক্ষেপ নেওয়া হবে তা আগাম ঠিক করা থাকে না আর সেটা আগাম বলাও যায় না। কিন্তু খুব শীঘ্রই পদক্ষেপ করা হবে।’
সব মিলিয়ে নোটবাতিল পর্বের নির্ধারিত সময় ৩০ ডিসেম্বরের মধ্যেই গোটা দেশ-সহ পশ্চিমবঙ্গে শুরু হতে পারে আয়কর হানা। ইতিমধ্যেই কিছু কিছু শুরুও হয়েছে। বেশ কিছু জায়গায় সাফল্যও এসেছে। আয়কর দফতর সূত্রে যে খবর, তাতে নেতাদের যে তালিকা তৈরি হয়েছে তাতে রং দেখা হয়নি। সব রাজনৈতিক দলের কালো টাকার কারবারি বলে সন্দেহভাজনদের নাম তালিকায় রয়েছে। কয়েকটি রাজ্যে ইতিমধ্যেই কয়েকজন বিজেপি নেতার বাড়িতে আয়কর হানা হয়েছে। আর সেই উদাহরণ টেনেই আয়কর কর্তাদের দাবি, কেন্দ্রের যা নির্দেশ তাতে কোনও রাজনৈতিক রং দেখা হবে না।
রাজ্যে উপনির্বাচন পর্ব চলতে থাকায় এখনও পর্যন্ত আয়কর দফতর কোনও রাজনৈতিক নেতার কালো টাকার খোঁজে তল্লাশি শুরু করেনি। মঙ্গলবার সেই পর্ব মিটে যাওয়ার পরে অচিরেই আয়কর তল্লাশি বা হানা হতে পারে।